b"\n_START_ARTICLE_\nWalter Frey\n_START_PARAGRAPH_\nWalter Frey (26. tammikuuta 1898, Basel, Sveitsi \xe2\x80\x93 27. elokuuta 1985, Z\xc3\xbcrich, Sveitsi) oli sveitsil\xc3\xa4inen pianisti ja pianonsoitonopettaja. H\xc3\xa4nen veljens\xc3\xa4 oli pianisti ja s\xc3\xa4velt\xc3\xa4j\xc3\xa4 Emil Frey. Walter Frey opiskeli pianonsoittoa Z\xc3\xbcrichin konservatoriossa opettajinaan Volkmar Andreae ja Friedrich Niggli (1906\xe2\x80\x931913) sek\xc3\xa4 Frankfurt am Mainissa Willy Rehberg (1913\xe2\x80\x931916). Vuodesta 1917 l\xc3\xa4htien Frey teki laajoja konserttimatkoja, joilla soitti erityisesti modernia musiikkia. H\xc3\xa4n soitti muun muassa Paul Hindemithin, Egon Welleszin, Ernst Tochin ja monen sveitsil\xc3\xa4isen s\xc3\xa4velt\xc3\xa4j\xc3\xa4n teoksia. Vuonna 1927 h\xc3\xa4n soitti Stefi Geyerin kanssa ensiesityksen Alban Bergin kamarikonsertosta Berliiniss\xc3\xa4. Vanhempana h\xc3\xa4n soitti p\xc3\xa4\xc3\xa4asiassa Johann Sebastian Bachin musiikkia. Solistin uransa ohessa Frey opetti Z\xc3\xbcrichin konservatoriossa, jossa h\xc3\xa4n toimi pianoluokan johtajana 1925\xe2\x80\x931958. H\xc3\xa4n julkaisi yhdess\xc3\xa4 Willi Schuh'n kanssa 1937 teoksen Klaviermusik aus der Zeit der Klassik und Romantik."